**NOTA INFORMATIVĂ**

la proiectul Hotărârii Guvernului

cu privire la alocarea mijloacelor financiare

**1.Denumirea autorului și a participanților la elaborarea proiectului**

Proiectul hotărârii Guvernului cu privire la alocarea mijloacelor financiare a fost elaborat de Ministerul Afacerilor Interne.

**2.Condițiile ce au impus elaborarea proiectului de act normativ și finalitățile urmărite**

Proiectul a fost elaborat în conformitate cu prevederile art. 19 lit. g) și art. 36 alin. (1) lit. b) din Legea finanțelor publice și responsabilității bugetar-fiscale nr.181/2014, pct. 6 și pct. 9 din Regulamentul privind gestionarea fondurilor de urgență ale Guvernului, aprobat prin Hotărârea Guvernului nr. 862/2015, precum și în conformitate cu procesul verbal nr. 12-13-2141 al ședinței Comisiei pentru Situații Excepționale a Republicii Moldova din 08 aprilie 2019.

**3.Principalele prevederi ale proiectului și evidențierea elementelor noi**

Prin proiectul propus spre examinare se aprobă alocarea din fondul de intervenție al Guvernului, sumele:

- 21700 lei Ministerului Apărări pentru recuperarea cheltuielilor suportate de Armata Națională în acordarea sprijinului autorităților publice centrale și locale la deblocarea tehnicii în zonele afectate în urma ninsorilor abundente, produse la 11-12 ianuarie 2019;

- 1400000 lei Consiliului local al satului Cotiujeni, raionul Briceni pentru lichidarea consecințelor situației excepționale (vînt puternic) din 11 martie 2019, care a afectat casa de cultură și grădinița de copii;

- 1231000 lei Consiliului local al comunei Mîndrești, raionul Telenești pentru lichidarea consecințelor situației excepționale (vînt puternic) din 11 martie 2019, care a afectat gimnaziul ,,Dimitrie Cantemir”;

- 29200 lei Consiliului local al satului Chiștelnița, raionul Telenești pentru lichidarea consecințelor situației excepționale (furtună) din 11 martie 2019, care a afectat acoperișul casei de locuit a cet. Costin Maria.

**4**. **Fundamentarea economico-financiară**

Pentru alocarea mijloacelor financiare stipulate în proiectul actului normativ au fost prezentate documentele confirmative în corespundere cu prevederile legislației în vigoare.

În speță, valoarea mijloacelor financiare a fost calculată de autoritățile publice centrale și locale în baza contractelor, actelor financiar-contabile și facturilor fiscale prezentate de către Ministerul Apărării, devizelor de cheltuieli prezentate de către Consiliul local al satului Cotiujeni, raionul Briceni, gimnaziul ,,Dimitrie Cantemir”, comuna Mîndrești, raionul Telenești, Consiliul local al satului Chiștelnița, raionul Telenești și constituie suma de 2681900 lei.

Subsidiar, în cadrul ședinței din 08 aprilie 2019, Comisia pentru situații excepționale a Republicii Moldova a acceptat solicitările date în mărime integrală.

În conformitate cu pct.6 al Regulamentului cu privire la clasificarea situaţiilor excepţionale şi la modul de acumulare şi prezentare a informaţiilor în domeniul protecţiei populaţiei şi teritoriului în caz de situaţii excepţionale, aprobat prin Hotărîrea Guvernului nr. 1076/2010, au fost prezentate documentele necesare, care confirmă că fondurile de rezervă ale organelor administrației publice centrale și locale sunt insuficiente.

Corespunzător, proiectul hotărîrii Guvernului cu privire la alocarea mijloacelor financiare este elaborat în conformitate cu prevederile pct.6 din Regulamentul privind gestionarea fondurilor de urgență ale Guvernului, aprobat prin Hotărîrea Guvernului nr.862/2015, potrivit căruia fondul de intervenție este destinat pentru finanțarea cheltuielilor urgente legate de lichidarea consecințelor calamităților naturale, în caz de epidemii, precum și în alte situații excepționale cu caracter tehnogen (incendii, explozii, avarii etc.), iar alocarea mijloacelor financiare se efectuează în temeiul hotărîrilor Guvernului.

1. **Modul de încorporare a actului în cadrul normativ în vigoare**

Urmare aprobării prezentului proiect nu va fi necesară modificarea altor acte normative în vigoare.

1. **Avizarea și consultarea publică a proiectului**

Întru respectarea Legii nr. 239-XVI din 13 noiembrie 2008 privind transparența în procesul decizional, anunțul privind inițierea procesului de elaborare a proiectului hotărârii Guvernului cu privire la alocarea mijloacelor financiare a fost plasat pe pagina oficială a Ministerului Afacerilor Interne, în directoriul ,,Transparența decizională/Consultări publice”, fiind asigurată avizarea acestuia de către instituțiile interesate.

1. **Consultările expertizei anticorupție**

Proiectul va fi supus expertizei anticorupție în conformitate cu prevederile Legii nr.100 din 22 decembrie 2017 cu privire la actele normative.

1. **Consultările expertizei juridice**

Proiectul va fi supus expertizei juridice în conformitate cu prevederile Legii nr.100 din 22 decembrie 2017 cu privire la actele normative.

**Ministru Alexandru JIZDAN**